Da de Kakadunationalpark sehr gross isch, händ mir 3 Täg defür iiplant. Am zweite sind mir is "Hauptquartier" vom Park zoge und au det schnäll wieder in Pool gflüchtet - d Hitz isch unterträglich gsi! Da die meiste Sehenswürdigkeite nur z Fuess erreichbar sind - händ mir nur die churze Wanderwäg in Agriff gno. Zum  Abschluss vo eusem Kakaduufenthalt sind mir no die chli abglägne Aboriginie - Kunstort vo Ubir go aluege. Uf eme 1km lange Rundgang händ mir det verschiedeni Felsmalerei vo 1000ige Jahr chöne gseh. Isch super interessant gsi! Vom Ussichtspunkt vonere riisige Felsplatte händ mir usserdem en schöne 360grad Rundblick übers Land gha. Voller neue Iidrück sind mir dänn wiiter richtig Darwin ufbroche, damit mir am nächste Tag nüme z viel Km händ müesse fahre. Uf em Weg häts eus zuneme wiitere Highlight zoge: spectacular  Crocodile jumping! Im south alligator river häts die grösst Dichti a Salzwasserkrokodil uf de Welt - rund 2000! Bevor mit mit eme Boot em Fluss entlang gfahre sind, händ mir au no chöne Phyton hebe. Uf em Wasser sind die bis zu 5m lange Raubtier dänn mit grosse Fleischmöcke ade Angle aglockt und zum gumpe bracht worde. Vo nur eim Meter Entfernig händ mir das Spektakel 8mal chöne mitverfolge. Extrem iidrücklich, wie die Krokodil sich mit Hilf vom Schwanz id Höchi katapultiered und plötzlich chönd ufeschüsse!  Da mir eus ad Vorsichtsmassnahme ghalte händ und eusi Chöpf nöd us em Fenster gstreckt händ - sind mir wohlbehalte zruggkehrt...